Diari Oficial de la Generalitat Valenciana


Sumari del DOGV 415, del 11-08-1986 (1986/806912)

DECRET 96/1986, de 21 de juliol, del Consell de la Generalitat Valenciana, pel qual es creen el Consell Assessor i les Comissions Territorials d'Arquitectura i Habitatge.
--------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1986/07/21/96/dof/vci/html**

### Dades del document

Número de DOGV
:   415

Data del DOGV
:   11-08-1986

Secció del DOGV
:   DISPOSICIONS GENERALS

Número del document
:   1986/806912


Data del document
:   21-07-1986

Organisme emissor


Tipus de document
:   Decret

Correcció d'errades

Anàlisi jurídica

Decret 96/1986, de 21 de juliol, del Consell de la Generalitat Valenciana, pel qual es creen el Consell Assessor i les Comissions Territorials d'Arquitectura i Habitatge de la Generalitat Valenciana.  
Per Ordre de la Presidència del Govern de 15 d'octubre de 1979 es varen constituir, dintre de les Comissions Provincials de Col·laboració de l'Estat amb les Corporacions Locals, les Subcomissions d'Habitatge i Patrimoni Arquitectònic.   
D'acord amb el que preceptua la disposició addicional segona de l'esmentada Ordre, les Subcomissions acomodaran el funcionament i composició, si pertoca, al que s'establesca en els Reials Decrets de traspàs de competències als Ens preautonòmics.   
Pel Reial Decret 1720/1984, de 18 de juliol, es traspassa a la Comunitat Valenciana funcions i serveis en matèria de patrimoni arquitectònic, control de la qualitat de l'edificació i habitatge, cosa que implica, per una banda, l'absència de competències de les Subcomissions d'Habitatge i Patrimoni Arquitectònic existents a la Comunitat Valenciana pel que fa a les matèries que hagen estat objecte de traspàs a la Generalitat Valenciana, i per altra banda, això suposa la necessitat de constituir un Consell Assessor que substituesca, en les matèries transferides, les Subcomissions d'Habitatge i Patrimoni Arquitectònic.   
En atenció d'aquests motius i a proposta del Conseller d'Obres Públiques, Urbanisme i Transports, amb la deliberació prèvia del Consell de la Generalitat Valenciana en sessió celebrada el dia 21 de juliol de 1986,   
DECRETE:  
Article primer. Consell Assessor d'Arquitectura i Habitatge.   
Es crea el Consell Assessor d'Arquitectura i Habitatge de la Generalitat Valenciana, com a òrgan superior col·legiat de caràcter consultiu, adscrit a la Conselleria d'Obres Públiques, Urbanisme i Transports.   
Article segon. Funcions.   
Les funcions del Consell Assessor d'Arquitectura i Habitatge són les següents:   
1. Assessorar la Conselleria d'Obres Públiques, Urbanisme i Transports en matèries relatives a arquitectura i habitatge i emetre informes sobre tots els assumptes que expressament li encomane el Conseller d'Obres Públiques, Urbanisme i Transports o un altre organisme competent en matèria d'arquitectura i habitatge.   
2. Emetre informes dels plans i programes que en matèria d'arquitectura i habitatge els siguen plantejats pel Conseller d'Obres Públiques, Urbanisme i Transports.   
3. Proposar a la Conselleria d'Obres Públiques, Urbanisme i Transports els estudis que considere escaients en les matèries pròpies del Consell.   
4. Formular iniciatives legislatives o d'actuacions a la Conselleria d'Obres Públiques, Urbanisme i Transports en matèria d'arquitectura i habitatge.   
Article tercer. Composició.   
El Consell Assessor d'Arquitectura i Habitatge estarà compost pels següents membres:   
President: El Conseller d'Obres Públiques, Urbanisme i Transports.   
Vice-president: El Director General d'Arquitectura i Habitatge de la Conselleria d'Obres Públiques, Urbanisme i Transports.   
Secretari: El Cap de la Divisió de Promoció Pública de la Direcció General d'Arquitectura i Habitatge.   
Vocals:   
- El Director General d'Economia i Hisenda de la Conselleria d'Economia i Hisenda.   
- El Director General de Treball de la Conselleria de Treball i Seguretat Social.   
- Tres representants de Corporacions Municipals designats per la Direcció General d'Administració Pública.   
- Quatre representants de cadascuna de les Organitzacions Sindicals més representatives del sector de la construcció.   
- Quatre representants de les Organitzacions Empresarials del sector de la construcció, indústries afins i promoció.   
- Un representant de cadascuna de les següents Organitzacions Professionals: Arquitectes, Arquitectes Tècnics i Aparelladors, i Agents de la Propietat Immobiliària.   
- Tres Vocals designats pel Conseller d'Obres Públiques, Urbanisme i Transports entre persones de reconeguda competència en el sector de l'habitatge i la construcció.   
Article quart. Nomenaments.   
Els Vocals del Consell Assessor d'Arquitectura i Habitatge representants d'organismes o Entitats seran nomenats per resolució del Conseller a proposta dels òrgans de representació corresponents. Aquestos Vocals mantindran la seua condició en tant en quant guarden la representació de l'òrgan o Entitat que fa la proposta o en siga revocat el nomenament pel Conseller.   
Article cinqué. Funcionament.   
El Consell Assessor d'Arquitectura i Habitatge funcionarà en règim de Ple i Comissions Especials amb subjecció a les normes i procediments dels òrgans col·legiats establerts en la Llei de Procediment Administratiu i pel Reglament de Règim Interior corresponent.   
Article sisé. Convocatòries.   
El Consell Assessor d'Arquitectura i Habitatge es reunirà totes les vegades que siga convocat pel seu President, així com en els altres supòsits prevists en la Llei de Procediment Administratiu i pel Reglament de Règim Interior corresponent.   
Article seté. Comissions específiques.   
El Conseller d'Obres Públiques, Urbanisme i Transports constituirà les Comissions Especifiques que considere adequades per al més eficaç compliment de les funcions del Consell.   
Article vuité. Composició de les Comissions Especifiques. La composició de les Comissions Especifiques del Consell Assessor s'establiran reglamentàriament pel Conseller d'Obres Públiques, Urbanisme i Transports. Podran ser Vocals de les Comissions Especifiques, amb el nomenament previ del Conseller d'Obres Públiques, Urbanisme i Transports, les persones la presència de les quals, a títol individual o en representació de les Entitats integrants del Consell Assessor i d'altres que no hi estiguen representades, contribuesca en afavorir el grau d?especialització propi de les Comissions.   
Article nové. Comissions Territorials d'Arquitectura i Habitatge.   
Són creades les Comissions Territorials d'Arquitectura i Habitatge d'Alacant, Castelló i València, que estaran compostes pels següents membres:   
President: El Director General d'Arquitectura i Habitatge, o persona en qui delega.   
Vocals:   
- El Cap del Servei Territorial d'Arquitectura i Habitatge.   
- El Cap de la Secció d'Administració del Patrimoni.   
- Dos Alcaldes de la demarcació territorial designats pel Conseller d'Administració Pública.   
- Un representant de cadascun dels Ajuntaments interessats en l'adjudicació d'habitatges, que podran estar assistits pels tècnics que consideren adequats.   
- Si la Comissió ho estima convenient convocarà a representants d'Entitats ciutadanes o socials, amb veu però sense vot.   
Secretari: El Cap de la Secció de Promoció Pública del Servei Territorial d'Arquitectura i Habitatge, i en defecte, un funcionari del Servei Territorial llicenciat en Dret.   
Article deu. Funcions de les Comissions Territorials.   
Són funcions de les Comissions Territorials les següents:   
1. Informar i proposar, si pertoca, l'establiment de mesures concretes en matèria d'arquitectura i habitatge i actuacions protegibles, que es consideren d'interès dintre de l'àmbit territorial respectiu.   
2. Proposar el règim d'us de les promocions públiques d'habitatges.   
3. Emetre informes dels assumptes que li encomane el Consell Assessor d'Arquitectura i Habitatge o organisme competent en matèria d'arquitectura i habitatge.   
4. La selecció i la designació d'adjudicataris dels habitatges objecte d'actuacions de rehabilitació protegida de promoció pública, i dels habitatges de protecció oficial de promoció pública fetes directament o per conveni, la titularitat dels quals correspon a la Generalitat Valenciana, així com la resolució de les reclamacions formulades per motiu de la confecció de les llistes de seleccionats i d'espera. Els acords de selecció i designació d'adjudicataris seran recurribles en alçada davant el Conseller d'Obres Públiques, Urbanisme i Transports.   
DISPOSICIONS FINALS  
Primera  
El Conseller d'Obres Públiques, Urbanisme i Transports és autoritzat per a dictar les normes necessàries per al desplegament i l'aplicació d'aquest Decret.   
Segona  
Aquest Decret vigirà el dia que siga publicat en el Diari Oficial de la Generalitat Valenciana.   
València, 21 de juliol de 1986.   
El President de la Generalitat,  
JOAN LERMA BLASCO  
El Conseller d'Obres Públiques, Urbanisme i Transports,   
RAFAEL BLASCO I CASTANY


Còpia Permalink ELI